Boligretten i Aalborg skal i dag afgøre, om Ulrich Vestergaard skal smides ud af sin lejlighed eller ej. Sagen mod Ulrich Vestergaard var i retten for fire uger siden, og i dag kommer afgørelsen. Det er boligforeningen Alabu, der vil have Vestergaard smidt ud, for at have solgt ulovlig cannabisolie. Alabus begrundelse er, at salget af den medicinske cannabis ikke nødvendigvis kun er medicinsk, og at den megen trafik til og fra Ulrich Vestergaards bolig gør andre beboere i området utrygge. Det var dog ikke noget, der blev underbygget af vidneforklaringerne, for ingen af beboerne ville vidne imod Ulrich Vestergaard. Derimod var hundredevis af mennesker mødt op foran retten for at demonstrere til fordel for Vestergaards sag. - Ventetiden har været helt forfærdelig. Mest fordi jeg har været så syg, fortæller Ulrich Vestergaard. Afgørelsen falder klokken 11.00 mandag formidag. Men uanset hvad udfaldet bliver, så overvejer Ulrich Vestergaard sin fremtid. - Afgørelsen er sådan set et fedt, for uanset hvad, så bliver jeg boende, for sagen bliver anket, hvis det er jeg taber. Men jeg vil faktisk rigtig gerne væk herfra, for jeg orker det simpelthen ikke mere. Jeg har kæmpet en kamp for mine rettigheder, og det har ikke været kampen værd, siger Vestergaard. Her kan du se et indslag om sagen
I dag bliver det afgjort, om Ulrich Vestergaard fra Aalborg bliver smidt ud af sin bolig. Boligforeningen Alabu mener, at han har solgt ulovlig cannabisolie fra sin lejlighed.